
ДО 
ОБЩИНСКИ СЪВЕТ 
ГР. ПОМОРИЕ

Д О К Л А Д Н А    З А П И С К А
От Иван Атанасов Алексиев – Кмет на община Поморие
 
Относно: Възлагане на дейностите по анаеробно третиране на биоразградими отпадъци, формирани на територията на община Поморие на  Община Бургас 
  
УВАЖАЕМИ ГОСПОДИН ПРЕДСЕДАТЕЛ,
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Разделното събиране на битови отпадъци е задължително за граждани и юридически лица съгласно Закона за управление на отпадъците. Смесването на битови и разделно събрани отпадъци води до замърсяване на целия поток и прави невъзможно тяхното качествено рециклиране или компостиране. Разделното събиране е ключово за постигане на националните и европейски цели за намаляване на депонираните отпадъци и емисиите на парникови газове.
Общините Бургас, Несебър и Поморие са съсобственици на анаеробна инсталация. Дейностите на анаеробната инсталация за разделно събрани биоразградими отпадъци и събиране и транспортиране на разделно събрани биоразградими отпадъци, представляват дейности, задоволяващи основни обществени потребности на цялото население на трите общини, задължение на кметовете на общини, съгласно чл. 19 от Закона за управление на отпадъците.
Анаеробната инсталация е изградена в рамките на проект №BG16M1OP002-2.004-0002 "Изграждане на анаеробна инсталация за разделно събрани биоразградими отпадъци на територията на регион Бургас“, финансиран по програма „Околна среда“ 2014-2020 и изпълнен от община Бургас в партньорство с общините Несебър и Поморие. 
До момента дейността се извършва от „СББГ – Бургас ДЗЗД“, избрано след проведена открита процедура по Закона за обществените поръчки за „Избор на оператор на анаеробна инсталация и системата за събиране на РСБрО“. 
Този начин на опериране на инсталацията е избран измежду няколко варианта за възлагане на Услуга от общ икономически интерес, а именно: чрез изпълнител избран по реда на Закона за обществените поръчки, съвместно търговско дружество между общините или опериране чрез общинско предприятие, специализирано в тази дейност. 
С писмо вх. 70-00-11001 от 08.12.2025 г. в деловодството на Община Бургас е постъпило искане за прекратяване на Договор № 93-ОП 22-82-(1)15.06.2023 г. с общините Бургас, Несебър и Поморие поради продължителна стопанска непоносимост, обективна невъзможност за покриване на разходите, необходими за нормалната експлоатация на инсталация. 
Към настоящия момент изградената по проекта анаеробна инсталация е в срок на устойчивост и е необходимо при възлагането на дейността от нов оператор да се съобразят изискванията на програмата. Ето защо в договора, с който се възлагат дейностите следва да  бъде описана услугата от общ икономически интерес УОИИ, да се определи съдържанието и продължителността на задълженията за обществена услуга, предприятието и територията, същността на всички изключителни или специални права, които са му предоставени от общините, описание на компенсационния механизъм и параметрите на изчисляване, контролиране и преглед на компенсацията, както и съответните мерки за избягване и възстановяване на свръхкомпенсация. 
Същевременно, съобразно избраната от общините форма за последваща експлоатация на финансираните по процедурата инсталации, е необходимо те да спазват избрания режим на държавни помощи и съответно актът за възлагане да е в пълно съответствие с правилата на избрания режим. При възлагане на експлоатацията на инсталациите параметрите за изчисляване на компенсацията трябва да бъдат установени по обективен и прозрачен начин. Компенсацията не трябва да надвишава това, което е необходимо за покриване изцяло или частично на разходите, възникнали при изпълнението на задълженията, свързани с предоставянето на обществената услуга, като се отчитат съответните приходи и разумна печалба. 
Във всички случай общините са длъжни да спазват изискванията за предоставяне на компенсация за извършване на УОИИ при възлагането на услугата по събиране, транспортиране и анаеробно разграждане на разделно събрани битови биоразградими отпадъци на тяхна територия и в рамките на съответния регион за управление на отпадъците. 
Резултатите от проведения одит и задълбочен анализ на финансовите резултати за изминалата 2024 г. и изтичащата 2025 г. показва трайна тенденция към финансова загуба и липса на достатъчно финансиране за поддържане на необходимото качество и обхват на услугата.
Основните причини за това са: нарастващи оперативни разходи, предвид високата инфлация, които не могат да бъдат покрити от цените уговорени с договора, неефективно управление на процесите, невъзможност за допълнително финансиране. Това застрашава устойчивото предоставяне на важна услуга за местната общност, което е в пряк разрез с основните задължения на общината да осигурява нормална жизнена среда за населението.
Предвид постъпилото писмо, извършения одит и необходимостта от незабавно поемане дейността по транспортиране и третиране на отпадъците единственият възможен вариант е експлоатацията на съоръжението, както и сметосъбирането и транспортирането на биоразградимите отпадъци да бъде поето от Общинското предприятие "Чистота еко", специализирано звено на община Бургас, създадено с Решение по т.16 протокол 42 от 28.10.2014 г., на основание чл. 21 ал.1 т.8 от Закона за местното самоуправление и местната администрация, чл.52 от Закона за общинската собственост.
	
Предимствата на този начин на опериране на анаеробната инсталация са следните:
· Възможност за финансиране на дейностите: Дейностите и услугите, финансирани от общинския бюджет или извънбюджетни сметки, могат да бъдат извършвани от общински предприятия без провеждане на сложни и  процедури по Закона за обществените поръчки.
· Бюджетна гъвкавост: Общинското предприятие разполага със специализиран опит и вече натрупан капацитет за извършване на тази услуга, което позволява по-ефективно управление на ресурсите и преодоляване на текущия дефицит.
· Оптимизиране на разходите: Чрез интегриране на дейността в структурата на вече съществуващо и работещо предприятие ще се постигне ефект, водеща до намаляване на административните разходи и ефективен контрол.

За извършване на услугата е необходимо да се сключи договор между Общините Бургас, Несебър и Поморие, въз основа на който анаеробната инсталация експлоатацията на съоръжението да бъде възложена на Общинското предприятие „Чистота еко“ при Община Бургас.
В тази връзка следва да се вземе решение за предоставяне съоръжението на общинското предприятие, както и да се даде съгласие за увеличаване числеността на предприятието, с оглед незабавно поемане задълженията за извършване на дейностите.  
Всяка община ще извършва със собствен ресурс дейностите по сметосъбиране и транспортиране, като на територията на Община Поморие тази дейност ще бъде извършвана от „Чистота Поморие“ ЕООД, което налага 2 от камионите, обслужващи тази дейност до момента да бъдат предоставени безвъзмездно на Община Поморие, което е допустимо предвид разпоредбата на чл.12, ал.3 от Закона за общинската собственост.

С оглед гореизложеното Ви предлагам да приемете следното

РЕШЕНИЕ:
 
с цел гарантиране на непрекъснатост и качество на предоставяната услуга и на основание чл.21, ал.1, т.8, чл.12, ал.3 от Закона за общинската собственост, Общински съвет Поморие:
 
1. Дава съгласие дейностите по анаеробно третиране на биоразградими отпадъци, формирани на територията на общините Бургас, Несебър и Поморие в Анаеробната инсталация, да се извършва от Община Бургас чрез Общинско предприятие „Чистота еко“.
2. Дава съгласие, Община Поморие да извършва дейностите по събирането на биоразградимите отпадъци и транспортирането им до анаеробната инсталация, находяща се в гр. Бургас, Промишлена зона „Север“, ул. „Илия и Георги Кацарови“ №5 за територията й, за своя сметка и със свой персонал, чрез 2 броя специализирани сметосъбиращи автомобили, безвъзмездно предоставени от Община Бургас.

3.  Дава съгласие, Община Бургас чрез Общинско предприятие „Чистота еко“ да извършва услугите по третиране на разделно събраните биоразградими отпадъци в условията на услуга от общ икономически интерес (УОИИ), 
4. Дава съгласие за сключване на договор за възлагане на услуга от общ икономически интерес съгласно приложения проект на договор.

5. Допуска, на основание чл.60, ал.1 от Административно-процесуалния кодекс, предварително изпълнение на настоящото решение, с оглед своевременно организиране извършване на дейностите, предмет на договора.  
  


С уважение,
ИВАН АЛЕКСИЕВ
Кмет на община Поморие

Съгласувал:
Янчо Илиев
Зам. кмет БФ

Изготвил
Светлана Събева
Ст. ю.к.

